**Broj: 711-I-1474-M-136/18-02-16**

Zagreb, 29. listopada 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Danijele Lončar, zamjenice općinskog načelnika Općine Kumrovec,** na 26. sjednici održanoj 29. listopada 2018. g. daje sljedeće

**MIŠLJENJE**

1. **Okolnost da dužnosnici Danijeli Lončar, zamjenici općinskog načelnika Općine Kumrovec, bude isplaćena financijska potpora/pomoći namijenjena studentima za tekuću akademsku godinu 2018./2019. g. iz proračuna Općine Kumrovec, sama po sebi ne bi predstavljala povredu odredbi ZSSI-a.**
2. **U cilju učinkovitog očuvanja integriteta i vjerodostojnosti dužnosnika, kao i otklanjanja svake sumnje da je dužnosnica svoj položaj na bilo koji način iskoristila radi ostvarivanja osobnog interesa, upućuje se dužnosnica Danijela Lončar da se povodom zahtjeva koji bude podnijela radi ostvarivanja prava na dodjelu financijske potpore/pomoći izuzme iz svih poslova koji bi eventualno bili u nadležnosti zamjenice općinskog načelnika Općine Kumrovec, a vezani su uz razmatranje i odlučivanje o podnesenim zahtjevima i uz isplatu potpore/pomoći.**

Obrazloženje

Zahtjev za davanjem mišljenja Povjerenstva podnijela je dužnosnica Danijela Lončar, zamjenica općinskog načelnika Općine Kumrovec. U knjigama ulazne pošte zahtjev je zaprimljen pod poslovnim brojem: 711-U-3012-M-136/18-01-1 22. listopada 2018. g., povodom kojeg se vodi predmet broj M-136/18.

Člankom 3. stavkom 1. podstavkom 43. ZSSI-a da su općinski načelnici i njihovi zamjenici dužnosnici u smislu odredbi navedenog zakona, stoga je Danijela Lončar povodom obnašanja dužnosti zamjenice općinskog načelnika Općine Kumrovec obvezana postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica Danijela Lončar navodi kako obnaša dužnost zamjenice općinskog načelnika Općine Kumrovec kao volonter, te studira na Veleučilištu Baltazar Zaprešić kao izvanredni student. Kako Općina Kumrovec dodjeljuje financijsku potporu svim studentima, dužnosnica traži mišljenje nalazi li se u sukobu interesa ukoliko primi takav oblik potpore.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Člankom 2. stavkom 1. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Člankom 5. stavkom 2. ZSSI-a propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je člankom 5. stavkom 4. ZSSI-a propisano kako građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Uvidom u izvješće o imovinskom stanju dužnosnika kojeg je dužnosnica Danijela Lončar podnijela Povjerenstvu povodom stupanja na dužnost 05. srpnja 2017. g. dužnosnicaje navela kako javnu dužnost obnaša kao volonter uz primitak naknade u iznosu od 2.000,00 kuna.

Uvidom u Odluku o dodjeli financijske potpore/pomoći studentima za tekuću akademsku godinu 2018./2019. g., koju je 27. rujna 2018. g. donio općinski načelnik Općine Kumrovec Robert Šplajt, a koja je objavljena na službenim mrežnim stranicama Općine Kumrovec ([www.kumorvec.hr](http://www.kumorvec.hr)), utvrđeno je kako će mjesečna financijska pomoć/potpora biti isplaćena svim redovnim i izvanrednim studentima koji prvi put upisuju prvu godinu i svaku sljedeću godinu studija, a ne primaju stipendiju iz općinskog, gradskog, županijskog ili državnog proračuna, imaju prebivalište na području Općine Kumrovec, a članovi domaćinstva nemaju otvorenih dugovanja prema Općini Kumrovec.

Nadalje, u Odluci su utvrđene isprave kojima se dokazuje ispunjavanje propisanih uvjeta, kao i iznos financijske potpore/pomoći studentima u iznosu od 400,00 kuna mjesečno. Potrebna dokumentacija zajedno sa zahtjevom podnosi se Jedinstvenom upravnom odjelu Općine Kumrovec do 30. listopada 2018. g., koji će potom sastaviti popis studenata koji ostvaruju traženo pravo i obavijestiti ih o tome putem službene mrežne stranice Općine Kumrovec.

Povjerenstvo zaključuje kako okolnost da dužnosnica Danijela Lončar ostvari pravo na financijsku potporu/pomoć kao student Veleučilišta Baltazar Zaprešić i ista joj bude isplaćena iz proračuna Općine Kumrovec u skladu s propisanim uvjetima o dodjeli financijske potpore/pomoći studentima za tekuću akademsku godinu 2018./2019. g., sama po sebi ne bi predstavljala povredu odredbi ZSSI-a.

Međutim, pored načelne dopuštenosti isplate financijske potpore/pomoći iz proračuna Općine Kumrovec u skladu s utvrđenim uvjetima, dužnosnica mora voditi računa da u obnašanju javne dužnosti postupa sukladno načelima savjesnosti, odgovornosti i nepristranosti, te da čuva vlastitu vjerodostojnost i povjerenje građana. Stoga je uputno da se u cijelosti izuzme iz svih poslova koji su eventualno u nadležnosti zamjenika općinskog načelnika Općine Kumrovec, a vezani su uz razmatranje i odlučivanje o takvim zahtjevima i uz isplatu potpore/pomoći studentima, kako bi otklonila eventualni nastanak dojma građana Općine Kumrovec da je položaj zamjenice općinskog načelnika iskoristila kako bi ostvarila financijsku potporu/pomoć iz sredstava proračuna Općine Kumrovec.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Danijela Lončar, elektronska dostava
2. Objava na internetskoj stranici Povjerenstva
3. Pismohrana